Kazalo vsebine

[**I.** **POMOČ ZA GOSPODARSTVO PRI ODPRAVI ŠKODE ZARADI DVIGA CEN ENERGENTOV** 3](#_Toc100222185)

[**Upravičenci do pomoči zaradi dviga cen energentov** 3](#_Toc100222186)

[**1. Kdo so upravičenci do pomoči za gospodarstvo?** 3](#_Toc100222187)

[**2. Ali so do pomoči za gospodarstvo upravičeni tudi zavodi in društva?** 3](#_Toc100222188)

[**3. Kdo ne more biti upravičenec do pomoči za gospodarstvo?** 3](#_Toc100222189)

[**4. Ali so do pomoči za gospodarstvo upravičeni tudi kmetje, ki davčno osnovo ugotavljajo po katastrskem dohodku?** 3](#_Toc100222190)

[**5. Kako se šteje datum registracije pri uveljavljanju pomoči za gospodarstvo v primerih statusnih preoblikovanj na podlagi univerzalnega pravnega nasledstva?** 3](#_Toc100222191)

[**6. Kako ugotovim, če so mi stroški energije letu 2022 narasli za več 40 % glede na leto 2021?** 4](#_Toc100222192)

[**7. Kako ugotovim, ali izpolnjujem pogoj za uveljavljanje pomoči (rast stroškov energije za 40 %), če sem registriral dejavnost 1. julija 2021?** 4](#_Toc100222193)

[**8. Kako se upošteva rast stroškov v letu 2022 glede na leto 2021 v primeru podjetij, ki imajo poslovno leto različno od koledarskega - kateri podatki se upoštevajo?** 4](#_Toc100222194)

[**8.1 Ali smo upravičeni do pomoči, če v letu 2021 oziroma v letu 2022 nismo izkazovali stroškov energije?** 4](#_Toc100222195)

[**8.2 V letu 2019 nismo izkazovali stroškov energije (AOP 132). Ali smo upravičeni do pomoči zaradi dviga cen energentov?** 5](#_Toc100222196)

[**Podatki, ki se uporabijo pri izračunu pomoči za gospodarstvo** 5](#_Toc100222197)

[**9. Kako izkazujem stroške energije in čiste prihodke od prodaje?** 5](#_Toc100222198)

[**10. Kako ugotovim stroške energije, čiste prihodke od prodaje in celotne poslovne odhodke, če poslovnih knjig ne vodim, ker davčno osnovo ugotavljam kot normiranec?** 5](#_Toc100222199)

[**11. Kako bodo kmetje, ki davčno osnovo ugotavljajo po katastrskem dohodku, dokazovali stroške energije, čiste prihodke od prodaje in celotne poslovne odhodke.?** 5](#_Toc100222200)

[**12. Stroški katerih energentov se štejejo kot strošek energije pri izračunu pomoči za gospodarstvo? Ali se upošteva tudi strošek bencina?** 6](#_Toc100222201)

[**Škoda nastala zaradi zvišanja cen energentov** 6](#_Toc100222202)

[**13. Kaj predstavlja škodo, ki nastane zaradi zvišanja cen energentov?** 6](#_Toc100222203)

[**14. Zakaj je ugotovitev škode pomembna za izplačilo pomoči za gospodarstvo?** 6](#_Toc100222204)

[**Izračun višine pomoči za gospodarstvo** 6](#_Toc100222205)

[**15. Kako se določi višina pomoči za gospodarstvo?** 6](#_Toc100222206)

[**16. Ali lahko izbiram podatke katerega leta bom uporabil pri izračunu višine pomoči za gospodarstvo?** 7](#_Toc100222207)

[**17. Kako ugotovim velikost čistih prihodkov od prodaje in delež stroškov energije, če sem začel poslovati 1. julija 2020 in katero leto moram upoštevati?** 7](#_Toc100222208)

[**18. Kako ugotovim velikost čistih prihodkov od prodaje v letu 2021, če sem začel poslovati 1. julija 2021 in katero leto moram upoštevati? Čisti prihodki od prodaje ustvarjeni od 1. julija 2021 do 31. 12. 2021 so znašali 100.000 eur.** 7](#_Toc100222209)

[**19. Kako izračunam delež stroškov energije v poslovnih odhodkih. Stroški energije leta 2019 znašajo 10.000 eurov (AOP 132), celotni poslovni odhodki pa 100.000 eurov. Poslovati sem začel v letu 2015.** 7](#_Toc100222210)

[**20. Kako normiranec izračuna delež stroškov v poslovnih odhodkih, glede na to, da ne vodi poslovnih knjig in postavke AOP 132/konta 402 nima, prav tako pa nima podatka o celotnih odhodkih?** 8](#_Toc100222211)

[**21. Kakšen je najvišji znesek pomoči, ki ga lahko prejmem?** 8](#_Toc100222212)

[**22. Kakšen znesek pomoči lahko uveljavim, če davčno osnovo ugotavljam kot normiranec, pri čemer sem v davčnem obračunu za leto 2019 v zap. št. 1 (prihodki ugotovljeni po pravilih o računovodenju) davčnega obračuna izkazal 100.000 eurov prihodkov, v zap. št. 8 (davčno priznani odhodki v višini 80 % davčno priznanih prihodkov) pa 80.000 eurov normiranih odhodkov. Stroški energije (stroški elektrike, stroški goriva, stroški ogrevanja poslovnega prostora, ipd.) v letu 2019 so znašali 5.000 eurov, stroški energije v letu 2021 prav tako 5.000 eurov. Ocenjujem, da bodo stroški energije v letu 2022 znašali 10.000 eurov. Drugih javnih sredstev za odpravo škode nisem prejel.** 9](#_Toc100222213)

[**Vloga in izplačilo pomoči za gospodarstvo** 9](#_Toc100222214)

[**23. Kdaj bo vloga za izplačilo pomoči za gospodarstvo dostopna na eDavkih?** 9](#_Toc100222215)

[**24. Ali bo mogoče vlogo oddati tudi v fizični obliki?** 9](#_Toc100222216)

[**25. Do kdaj je potrebno vlogo predložiti na eDavke?** 10](#_Toc100222217)

[**26. Kdaj bo izplačilo pomoči in ali bodo izplačila mesečno ali gre za enkratni znesek?** 10](#_Toc100222218)

[**Vračilo sredstev** 10](#_Toc100222219)

[**27. Ali je predvideno tudi vračilo prejete pomoči za gospodarstvo?** 10](#_Toc100222220)

# **POMOČ ZA GOSPODARSTVO PRI ODPRAVI ŠKODE ZARADI DVIGA CEN ENERGENTOV**

V Uradnem listu RS št. 29/22 je bil dne 4. 3. 2022 objavljen [Zakon o ukrepih za omilitev posledic dviga cen energentov v gospodarstvu in kmetijstvu](http://www.pisrs.si/Pis.web/pregledPredpisa?id=ZAKO8541) (v nadaljevanju: ZUOPDCE), ki prinaša pomoč za gospodarstvo zaradi omilitve posledic dviga cen energentov (v nadaljevanju: **pomoč za gospodarstvo**). Zakon je začel veljati naslednji dan po objavi v Uradnem listu RS, to je 5. 3. 2022.

## **Upravičenci do pomoči zaradi dviga cen energentov**

### **1. Kdo so upravičenci do pomoči za gospodarstvo?**

V skladu s prvim odstavkom 2. člena ZUOPDCE je upravičenec do pomoči zaradi dviga cen energentov pravna ali fizična oseba, ki:

* je bila registrirana v Republiki Sloveniji za opravljanje gospodarske dejavnosti najpozneje do 1. decembra 2021 in
* ji bodo stroški energije (AOP 132, konto 402 pri fizičnih osebah) v letu 2022 glede na leto 2021 narasli za več kot 40 odstotkov.

### **2. Ali so do pomoči za gospodarstvo upravičeni tudi zavodi in društva?**

Da, v kolikor izpolnjuje pogoj registracije najpozneje do 1. decembra 2021 in v kolikor so jim stroški energije zrasli za več kot 40 % v letu 2022 glede na leto 2021.

### **3. Kdo ne more biti upravičenec do pomoči za gospodarstvo?**

V skladu s četrtim odstavkom 2. člena ZUOPDCE upravičenec do pomoči za gospodarstvo zaradi dviga cen energentov ne more biti oseba, kateri so bila dodeljena sredstva iz 8. člena ZUOPDCE (finančno nadomestilo zaradi vpliva povečanja cen mineralnih gnojil in energentov na kmetijsko pridelavo).

### **4. Ali so do pomoči za gospodarstvo upravičeni tudi kmetje, ki davčno osnovo ugotavljajo po katastrskem dohodku?**

Da, v kolikor izpolnjuje pogoj registracije do 1. decembra 2021 (v register kmetijskih gospodarstev ali drugo z zakonom predvideno registrsko evidenco) in bo izkazal rast stroškov energije za več kot 40 % v letu 2022 glede na leto 2021.

Zavezanec kmet ni upravičen do pomoči za gospodarstvo po 2. členu ZUOPDCE, v kolikor koristi finančno nadomestilo zaradi vpliva povečanja cen mineralnih gnojil in energentov na kmetijsko predelavo po 8. členu ZUOPDCE.

### **5. Kako se šteje datum registracije pri uveljavljanju pomoči za gospodarstvo v primerih statusnih preoblikovanj na podlagi univerzalnega pravnega nasledstva?**

Kot datum registracije opravljanja dejavnosti iz prvega odstavka 2. člena ZUOPDCE se v primeru prevzemnih družb nastalih v postopku materialnega statusnega preoblikovanja (primeroma z oddelitvijo), na podlagi univerzalnega pravnega nasledstva šteje datum registracije oziroma datum ustanovitve prenosne družbe.

Dodatno pojasnjujemo, da v primeru, ko izpolnjevanje pogoja rasti stroškov energije, ugotavlja družba udeležena v statusnem preoblikovanju, torej prenosna ali prevzemna družba, se morajo stroški primerjati na ravni obratov oz. dejavnosti, ki se bodisi prenašajo na prevzemno družbo bodisi ostajajo na prenosni družbi. Pri tem se stroške deli na podlagi njihovega dejanskega pripisovanja posamezni dejavnosti oz. obratu, če pa to ni mogoče pa na podlagi ključa. Kot primeren ključ davčni organ prepoznava delitev aktive (sredstev) v preoblikovanju.

### **6. Kako ugotovim, če so mi stroški energije letu 2022 narasli za več 40 % glede na leto 2021?**

Rast stroškov se ugotovi s primerjavo ocenjenih stroškov energije v letu 2022 in dejanskimi stroški energije v letu 2021. Pri izračunu si lahko pomagate z naslednjo formulo:

*((Ocenjeni stroški energije v letu 2022 / Stroški energije v letu 2021) – 1 ) \* 100 = odstotek ocenjene rasti stroškov energije v letu 2022 glede na leto 2021*

Če bo rast stroškov energije višja kot 40 % ste upravičeni do pomoči za gospodarstvo.

### **7. Kako ugotovim, ali izpolnjujem pogoj za uveljavljanje pomoči (rast stroškov energije za 40 %), če sem registriral dejavnost 1. julija 2021?**

V skladu z drugim odstavkom 2. člena ZUOPDCE upravičenec, ustanovljen po 1. januarju 2021, rast stroškov energije v letu 2022 glede na leto 2021 iz druge alineje prejšnjega odstavka oceni na podlagi nastalih stroškov energije v letu 2021, preračunanih na letno obdobje, na podlagi števila dni poslovanja v letu 2021.

Najprej je torej potrebno stroške energije v obdobju od 1. julija 2021 do 31. decembra 2021 preračunati na letno obdobje. Izračun se opravi po naslednji formuli:

*(Stroški energije v letu 2021 / število dni poslovanja (184 dni)) \*365 dni = stroški energije v letu 2021 (letna raven)*

V naslednjem koraku se preračunane stroške energije v letu 2021 na letno obdobje primerja z OCENJENIMI stroški energije, ki jih bo upravičenec imel v letu 2022. Izračun rasti se opravi po naslednji formuli:

*((Ocenjeni stroški energije v letu 2022 / Stroški energije v letu 2021 preračunani na letno raven) – 1 ) \* 100 = odstotek ocenjene rasti stroškov energije v letu 2022 glede na leto 2021*

V kolikor ocenjena rast stroškov energije v letu 2022 glede na leto 2021 znaša več kot 40 %, ste upravičeni do pomoči za gospodarstvo.

### **8. Kako se upošteva rast stroškov v letu 2022 glede na leto 2021 v primeru podjetij, ki imajo poslovno leto različno od koledarskega - kateri podatki se upoštevajo?**

Podjetja, ki imajo poslovno leto različno od koledarskega leta, rast stroškov ugotavljajo v koledarskem letu. Primerja se stroške energije, realizirane v koledarskem letu 2022 s stroški energije, realiziranimi v koledarskem letu 2021).

To pomeni, da bodo morala podjetja, ki imajo poslovno leto različno od koledarskega leta, za namene dokazovanja upravičenosti do ukrepa pomoči za gospodarstvo zagotoviti podatke o stroških energije za posamezno koledarsko leto.

Enako velja tudi za izračun čistih prihodkov od prodaje in celotnih poslovnih odhodkov.

### **8.1 Ali smo upravičeni do pomoči, če v letu 2021 oziroma v letu 2022 nismo izkazovali stroškov energije?**

Če stroški energije v letu 2022 niso izkazani, ni mogoče govoriti povečanju stroškov, zato do pomoči za gospodarstvo niste upravičeni.

Če v letu 2021 ne izkazujete stroškov energije, jih pa izkazujete v letu 2022, pomoč za gospodarstvo lahko prejmete, pod pogojem, da izpolnjujete tudi ostale pogoje, ki so določeni za prejem pomoči. Pri oddaji vloge preko eDavkov, za namen izračuna upravičenosti do višine pomoči, v polje »*Stroški energije (AOP 132/ konto 402 pri fizičnih osebah) v letu 2021*« vpišete znesek 1 euro.

### **8.2 V letu 2019 nismo izkazovali stroškov energije (AOP 132). Ali smo upravičeni do pomoči zaradi dviga cen energentov?**

Ne glede na to, da stroškov energije (AOP 132) v letu 2019 niste izkazovali, ste upravičeni do pomoči za gospodarstvo, če izpolnjujete tudi ostale pogoje za uveljavljanje pomoči. Pri določitvi zneska pomoči iz tabele v sedmem odstavku 2. člena ZUOPDCE, boste uporabili prvi stolpec, kamor so uvrščena podjetja, ki izkazujejo stroške energije v celotnih poslovnih odhodki v višini od 0-3 %.

## **Podatki, ki se uporabijo pri izračunu pomoči za gospodarstvo**

### **9. Kako izkazujem stroške energije in čiste prihodke od prodaje?**

Pri izkazovanju stroškov energije se pri pravnih osebah upošteva postavka AOP 132 (Stroški energije) v izkazu poslovnega izida, pri fizičnih osebah, ki vodijo poslovne knjige, pa konto 402 (Stroški energije).

Za izkazovanje čistih prihodkov iz prodaje se upošteva postavka AOP 110 (čisti prihodki od prodaje) v izkazu poslovnega izida.

### **10. Kako ugotovim stroške energije, čiste prihodke od prodaje in celotne poslovne odhodke, če poslovnih knjig ne vodim, ker davčno osnovo ugotavljam kot normiranec?**

Fizične osebe, ki ne pripravljajo izkaza poslovnega izida in knjigovodsko ne evidentirajo dejansko nastalih jim stroškov, **dokazujejo stroške energije z izvirnimi knjigovodskimi listinami (npr. računi za energijo, gorivo, ogrevanje, ipd)**. Čiste prihodke od prodaje jim predstavljajo **prihodki iz polja 1 obračuna dohodnine od dohodka iz dejavnosti**, celotne poslovne odhodke pa **normirani odhodki v polju 8 obračuna dohodnine od dohodka iz dejavnosti**.

Knjigovodskih listin, ki so podlaga za izračun stroškov energije, vlagatelji ne prilagajo k vlogi za dodelitev pomoči. Kot dokazilo o izpolnjevanju pogojev v zvezi s podatki o stroških energije, se upoštevajo navedeni podatki na vlogi v povezavi z izjavo na vlogi, na kateri upravičenec, fizična oseba, ki ne pripravlja izkaza poslovnega izida in knjigovodsko ne evidentira dejansko nastalih stroškov, izjavlja, da razpolaga z izvirnimi knjigovodskimi listinami, na podlagi katerih ugotavlja delež stroškov energije v vseh poslovnih odhodkih, jih hrani in jih bo predložil na zahtevo davčnega organa.

### **11. Kako bodo kmetje, ki davčno osnovo ugotavljajo po katastrskem dohodku, dokazovali stroške energije, čiste prihodke od prodaje in celotne poslovne odhodke.?**

Kmetje, ki ne vodijo poslovnih knjig, bodo stroške energije, celotne poslovne odhodke in čiste prihodke od prodaje morali dokazovati s knjigovodskimi evidencami in izvirnimi knjigovodskimi listinami (npr. knjigovodske evidence FADN knjigovodstva, podatki iz obračuna DDV oziroma uveljavljanja pavšalnega nadomestila DDV, računi iz katerih izhaja plačilo energentov, ipd).

Knjigovodskih listin, ki so podlaga za izračun stroškov energije, vlagatelji ne prilagajo k vlogi za dodelitev pomoči. Kot dokazilo o izpolnjevanju pogojev v zvezi s podatki o stroških energije, se upoštevajo navedeni podatki na vlogi v povezavi z izjavo na vlogi, na kateri upravičenec, fizična oseba, ki ne pripravlja izkaza poslovnega izida in knjigovodsko ne evidentira dejansko nastalih stroškov, izjavlja, da razpolaga z izvirnimi knjigovodskimi listinami, na podlagi katerih ugotavlja delež stroškov energije v vseh poslovnih odhodkih, jih hrani in jih bo predložil na zahtevo davčnega organa.

### **12. Stroški katerih energentov se štejejo kot strošek energije pri izračunu pomoči za gospodarstvo? Ali se upošteva tudi strošek bencina?**

Upoštevajo se vsi stroški energije, kot so opredeljeni v skladu z računovodskimi standardi.

Pri zavezancih, ki vodijo poslovne knjige, so to stroški energije, ki so izkazani v postavki AOP 132 oziroma kontu 402.

Tudi zavezanci, ki poslovnih knjig ne vodijo, morajo pri upoštevanju stroškov izhajati iz stroškov energije, kot jih opredeljujejo računovodski standardi, dokazujejo pa jih z izvirnimi knjigovodskimi listinami. Primeroma so to stroški za gorivo, ogrevanje, elektriko, ipd.

## **Škoda nastala zaradi zvišanja cen energentov**

### **13. Kaj predstavlja škodo, ki nastane zaradi zvišanja cen energentov?**

Tretji odstavek 2. člena ZUOPDCE določa, da se škoda, ki je upravičencu do pomoči nastala kot posledica dviga cen energentov, predstavlja **škodo, ki nastane zaradi povečanja stroškov energije v letu 2022 glede na leto 2021**.

Škoda zaradi zvišanja cen energentov se ugotovi kot razlika med stroški energije ocenjenimi v letu 2022 in stroški energije v letu 2021.

*Formula za izračun škode:*

Škoda zaradi zvišanja cen energentov = načrtovani stroški energije v letu 2022 - Stroški energije v letu 2021 (v primeru začetka poslovanja v letu 2021 se stroški energije preračunajo ne letno raven).

### **14. Zakaj je ugotovitev škode pomembna za izplačilo pomoči za gospodarstvo?**

V skladu s prvim stavkom tretjega odstavka 2. člena ZUOPDCE vsota pomoči namenjena blažitvi posledic dviga cen energentov po tem ukrepu in po drugih ukrepih ne sme presegati nastale škode zaradi dviga cen energentov.

Sedmi odstavek 2. člena ZUOPDCE tudi določa, da višina pomoči za gospodarstvo ne sme presegati **60 odstotkov nastale škode upravičenca** iz naslova zvišanja cen energentov.

Nastala škoda torej omejuje višino pomoči za gospodarstvo, ki jo upravičenec lahko prejme.

## **Izračun višine pomoči za gospodarstvo**

### **15. Kako se določi višina pomoči za gospodarstvo?**

Peti odstavek 2. člena ZUOPDCE določa, da se višina pomoči določi glede na dejansko velikost čistih prihodkov od prodaje v letu 2019 in glede na delež stroškov energije v celotnih poslovnih odhodkih v letu 2019, in sicer za vse subjekte, ki ločeno poročajo postavko stroški energije (AOP 132 oziroma konto 402 pri fizičnih osebah). Čiste prihodke od prodaje in delež stroškov energije v celotnih poslovnih odhodkih upravičenec, ustanovljen do vključno 1. januarja 2019, določi na podlagi podatkov za leto 2019, upravičenec, ustanovljen po 1. januarju 2019 do vključno 1. januarja 2020, na podlagi podatkov za leto 2020, upravičenec, ustanovljen po 1. januarju 2020 do vključno 1. januarja 2021, na podlagi podatkov za leto 2021, upravičenec, ustanovljen po 1. januarju 2021, pa na podlagi podatkov za leto 2021, preračunanih na letno obdobje, na podlagi števila dni poslovanja v letu 2021.

### **16. Ali lahko izbiram podatke katerega leta bom uporabil pri izračunu višine pomoči za gospodarstvo?**

Ne, zakon izrecno določa, podatki katerega leta se upoštevajo glede na datum ustanovitve upravičenca.

1. Ustanovljeni do vključno 1. januarja 2019 - **uporabijo se podatki leta 2019**;
2. Ustanovljeni po 1. januarju 2019 do vključno 1. januarja 2020 – **uporabijo se podatki leta 2020**
3. Ustanovljeni po 1. januarju 2020 do vključno 1. januarja 2021 – **uporabijo se podatki leta 2021**
4. Ustanovljeni po 1. januarju 2021 – **uporabijo se podatki leta 2021 preračunani na letno obdobje**

**17. Kako ugotovim velikost čistih prihodkov od prodaje in delež stroškov energije, če sem začel poslovati 1. julija 2020 in katero leto moram upoštevati?**

V skladu s petim odstavkom 2. člena ZUOPDCE se čisti prihodki od prodaje in delež stroškov energije v celotnih poslovnih odhodkih, pri upravičencu ustanovljenem po 1. januarju 2020 do vključno 1. januarja 2021, **ugotovijo na podlagi podatkov za leto 2021**.

Upravičenec, ki je začel poslovati 1. julija 2020, bo upošteval čiste prihodke od prodaje in delež stroškov energije ustvarjene v letu 2021 (v obdobju od 1. 1. 2021 – 31. 12. 2021).

**18. Kako ugotovim velikost čistih prihodkov od prodaje v letu 2021, če sem začel poslovati 1. julija 2021 in katero leto moram upoštevati? Čisti prihodki od prodaje ustvarjeni od 1. julija 2021 do 31. 12. 2021 so znašali 100.000 eur.**

Za upravičence, ustanovljene po 1. januarju 2021 se v skladu s petim odstavkom 2. člena ZUOPDCE upoštevajo podatki leta 2021, preračunani na letno obdobje, glede na število dni poslovanja v letu 2021.

Izračun v konkretnem primeru:

Število dni poslovanja (1. 7. 2021 – 31. 12. 2021): *184 dni*

Čisti prihodki od prodaje v obdobju 1. 7. 2021 – 31. 12. 2021: *100.000 eur*

*Formula za preračun čistih prihodkov od prodaje na letno obdobje*

čisti prihodki od prodaje / število dni poslovanja 2021 \* 365 dni (dnevi v letu 2021)

100.000 eur / 184 dni \* 365 dni = 198.369,6 eurov

**Prihodki od prodaje preračunani na letno obdobje v konkretnem primeru znašajo 198.369,6 eurov.**

### **19. Kako izračunam delež stroškov energije v poslovnih odhodkih. Stroški energije leta 2019 znašajo 10.000 eurov (AOP 132), celotni poslovni odhodki pa 100.000 eurov. Poslovati sem začel v letu 2015.**

Ker ste začeli poslovati v letu 2015 (t.j. pred 1. januarjem 2019) delež stroškov energije v poslovnih odhodkih za namen določanja višine pomoči za gospodarstvo se izračunate na naslednji način:

Delež stroškov v poslovnih odhodkih v letu 2019 = Stroški energije leta 2019 / Celotni poslovni odhodki leta 2019 \* 100 = 10.000 eurov / 100.000 eurov \* 100 = 10 %.

**Vaš delež stroškov energije v poslovnih odhodkih za leto 2019 znaša 10 %.**

### **20. Kako normiranec izračuna delež stroškov v poslovnih odhodkih, glede na to, da ne vodi poslovnih knjig in postavke AOP 132/konta 402 nima, prav tako pa nima podatka o celotnih odhodkih?**

Zavezanci normiranci stroške energije izkazujejo z izvirnimi knjigovodskimi listinami (računi za energijo, pogodbami, ipd.). Kot celotne poslovne odhodke zavezanec normiranec upošteva podatke iz davčnega obračuna v zaporedni številki 8 (davčno priznani odhodki v višini 80 % davčno priznanih prihodkov).

Kot čiste prihodke iz prodaje davčni zavezanec normiranec upošteva podatek iz zaporedne št. 1 davčnega obračuna (prihodki, ugotovljeni po pravilih o računovodenju).

Delež stroškov v poslovnih odhodkih se tako izračuna na naslednji način:

Delež stroškov v poslovnih odhodkih = stroški energije izkazani z izvirnimi knjigovodskimi listinami / podatek iz davčnega obračuna v zaporedne št. 8 \* 100

### **21. Kakšen je najvišji znesek pomoči, ki ga lahko prejmem?**

Višina pomoči ne sme presegati:

1. Razlike med nominalno škodo zaradi povečanja stroškov energije in drugimi javnimi sredstvi prejetimi za ta namen,
2. **60 odstotkov nastale škode** zaradi povečanja stroškov energije in
3. **hkrati ne more presegati zneskov v eurih, navedenih v tabeli**:

|  |  |
| --- | --- |
|   | Delež stroškov energije v poslovnih odhodkih |
| Čisti prihodki od prodaje | Od 0 do 3% | Od vključno 3 do 5% | Od vključno 5 do 10% | Od vključno 10 do 15% | Od vključno 15 do 20% | Od vključno 20 do 25% | Od vključno 25% dalje |
| do 10.000 EUR | 30 | 40 | 50 | 60 | 70 | 80 | 100 |
| od 10.001 EUR do 100.000 EUR | 70 | 100 | 130 | 190 | 250 | 300 | 600 |
| od 100.001 do 500.000 EUR | 300 | 400 | 500 | 900 | 1.300 | 1.700 | 3.300 |
| od 500.001 EUR do 1.000.000 EUR | 800 | 1.000 | 1.500 | 2.700 | 4.000 | 4.700 | 8.000 |
| Od 1.000.001 EUR do 5.000.000 EUR | 2.500 | 3.500 | 4.700 | 8.600 | 9.500 | 14.000 | 25.000 |
| od 5.000.001 EUR do 10.000.000 EUR | 10.000 | 12.000 | 16.000 | 25.000 | 37.000 | 43.000 | 74.000 |
| od 10.000.001 EUR do 20.000.000 EUR | 20.000 | 25.000 | 30.000 | 70.000 | 90.000 | 120.000 | 150.000 |
| od 20.000.001 EUR do 50.000.000 EUR | 40.000 | 50.000 | 60.000 | 140.000 | 160.000 | 180.000 | 280.000 |
| od 50.000.001 EUR do 100.000.000 EUR | 90.000 | 115.000 | 138.000 | 250.000 | 440.000 | 500.000 | 600.000 |
| nad 100.000.001 EUR | 180.000 | 250.000 | 300.000 | 570.000 | 1.200.000 | 1.500.000 | 2.000.000 |

### **22. Kakšen znesek pomoči lahko uveljavim, če davčno osnovo ugotavljam kot normiranec, pri čemer sem v davčnem obračunu za leto 2019 v zap. št. 1 (prihodki ugotovljeni po pravilih o računovodenju) davčnega obračuna izkazal 100.000 eurov prihodkov, v zap. št. 8 (davčno priznani odhodki v višini 80 % davčno priznanih prihodkov) pa 80.000 eurov normiranih odhodkov. Stroški energije (stroški elektrike, stroški goriva, stroški ogrevanja poslovnega prostora, ipd.) v letu 2019 so znašali 5.000 eurov, stroški energije v letu 2021 prav tako 5.000 eurov. Ocenjujem, da bodo stroški energije v letu 2022 znašali 10.000 eurov. Drugih javnih sredstev za odpravo škode nisem prejel.**

Osnovni podatki za izračun višine pomoči:

*Čisti prihodki od prodaje 2019: 100.000 eurov*

*Celotni poslovni odhodki 2019: 80.000 eurov*

*Stroški energije v letu 2019: 5.000 eurov*

*Stroški energije v letu 2021: 5.000 eurov*

*Ocenjeni stroški energije v letu 2022: 10.000 eurov*

*Znesek drugih javnih sredstev dobljenih za namen odprave škode v 2022 zaradi dviga cen energentov: 0 eurov*

**Ocena rasti stroškov energije v letu 2022 glede na leto 2021:**

*((Ocenjeni stroški energije v letu 2022 / Stroški energije v letu 2021) – 1 ) \* 100 = odstotek ocenjene rasti stroškov energije v letu 2022 glede na leto 2021* = ((10.000 eurov / 5.000 eurov) -1) \* 100 = 100 %

Rast stroškov energije v letu 2022 glede na leto 2021 znaša več kot 40 % (v konkretnem primeru 100 %) zato ste upravičeni do pomoči za gospodarstvo.

**Izračun škode nastale zaradi dviga cen energentov (zaradi omejitve najvišje višine prejete pomoči):**

Ocenjeni stroški energije v letu 2022 - Stroški energije v letu 2021 = 10.000 eurov – 5.000 eurov = 5.000 eurov.

Škoda nastala zaradi dviga cen energentov znaša 5.000 eurov. Ker najvišji znesek pomoči za gospodarstvo ne sme preseči 60 % škode nastale zaradi dviga cen energentov, je najvišji možni znesek, ki ga lahko prejmete 3.000 eurov, vendar ne več kot znesek naveden v tabeli iz petega odstavka 2. člena ZUOPDCE.

**Izračun ustreznega zneska v tabeli:**

Čisti prihodki od prodaje 2019 = 100.000 eurov

Delež stroškov v poslovnih odhodkih v letu 2019 = Stroški energije leta 2019 / Celotni poslovni odhodki leta 2019 \* 100 = 5.000 eurov / 80.000 eurov \* 100 = **6,25 %**

**V skladu z navedenim izračunom ste upravičeni do pomoči za gospodarstvo v višini 130 eurov.**

## **Vloga in izplačilo pomoči za gospodarstvo**

### **23. Kdaj bo vloga za izplačilo pomoči za gospodarstvo dostopna na eDavkih?**

Vloga ("NF-IzjavaEnerg") je na eDavkih dostopna od 1. aprila 2022.

### **24. Ali bo mogoče vlogo oddati tudi v fizični obliki?**

Ne. Vlogo bo mogoče oddati samo elektronsko preko eDavkov.

Na naslednjih povezavah najdete preprosta navodila, kako si namestite eDavke [na računalniku](https://edavki.durs.si/EdavkiPortal/OpenPortal/pages/registration/intro.aspx) ali [na telefonu](https://www.fu.gov.si/davki_in_druge_dajatve/poslovanje_z_nami/e_davki/mobilna_aplikacija_edavki/#c6490) in se prijavite v [eVročanje,](https://edavki.durs.si/EdavkiPortal/OpenPortal/CommonPages/Opdynp/PageD.aspx?category=vrocanje_fo) da boste tudi obvestila dobili po elektronski poti.

Če imate pri tem težave se obrnite na naš klicni center za pomoč uporabnikom na telefonski številki 05 297 6800 ali elektronski pošti sd.fu@gov.si.

### **25. Do kdaj je potrebno vlogo predložiti na eDavke?**

Vlogo za izplačilo pomoči za gospodarstvo je potrebno vložiti najkasneje do 15. aprila 2022.

### **26. Kdaj bo izplačilo pomoči in ali bodo izplačila mesečno ali gre za enkratni znesek?**

Izplačilo bo izvedeno v enkratnem znesku, predvidoma 5. maja 2022.

## **Vračilo sredstev**

### **27. Ali je predvideno tudi vračilo prejete pomoči za gospodarstvo?**

Da, v kolikor je bila prejeta pomoč previsoka oziroma niso bili izpolnjeni pogoji za prejem pomoči. V skladu s tretjim odstavkom 5. člena ZUOPDCE, upravičenec, ki je uveljavil pomoč za gospodarstvo in naknadno ugotovi da je zahteval previsok znesek pomoči ali da ni izpolnjeval pogojev za njeno pridobitev, o tem obvesti FURS najpozneje do roka za predložitev obračuna davka od dohodkov pravnih oseb za leto 2022 oziroma za obdobje, ki vključuje podatke za obdobje drugega polletja 2022, oziroma do roka za predložitev obračuna davka od dohodkov iz dejavnosti za leto 2022 oziroma do roka za predložitev končnega obračuna po prenehanju subjekta, in vrne znesek prejete pomoči v 30 dneh od vročitve odločbe.